עשרות יוזמות מתוקשבות וטכנולוגיות חינוכיות חדשות ייחשפו מחר בכנס הגולשים השביעי של מכון מופ"ת. נושא הכנס הוא "טכנולוגיה בחינוך- מהות או מעטפת?".ממכון מופ"ת נמסר, כי בכנס ישתתפו טובי החוקרים בנושא הטמעת טכנולוגיות בתחומי החיים השונים ובתחום החינוכי בפרט. הכנס יפתח בדברי ברכה מפי השר ראלב מג'אדלה, שר המדע, התרבות והספורט.
במהלך היום יתקיימו הרצאות ומושבים ותוצג תערוכה בה יוצגו עשרות טכנולוגיות חדישות ופורצות דרך, שחלקן טרם נחשפו לקהל הרחב. בין ההרצאות והמושבים: הרצאתה של מפקדת יחידת ממר"מ, בנושא התמודדות דור העתיד עם אתגרי הטכנולוגיה בצבא; הרצאה בנושא למידת מתמטיקה בסביבה סלולארית ; הצגת פרויקט הכתיבה הבינלאומי, בו חרשים ושומעים לומדים יחד על השואה ; הרצאתו של פקד ירון בן צבי ממפלג עבירות מחשב במשטרת ישראל על פשעי מחשב ברשת האינטרנט; חשיפת הקהילה הרבנית הוירטואלית על ידי הרב יובל שרלו, חבר הנהלת רבני צה"ר; הרצאתו של ראש עיריית ירוחם, עמרם מצנע על המהפך הטכנולוגי העובר על מערכת החינוך ביישוב; הרצאתו של עופר דליות, מנהל תחום החינוך במיקרוסופט ישראל, על חידושים טכנולוגיים בעולם החינוך; מושב בנושא הפיכת האינטרנט לכלי נגיש ואפקטיבי עבור אוכלוסיות בעלות צרכים מיוחדים ועשרות הרצאות ומושבים נוספים. במהלך הכנס תוצג לראשונה תוכנית התקשוב הלאומית, אשר עתידה להיות מיושמת החל משנת הלימודים תשס"ט, ופאנל מומחים ממשרד החינוך אשר יגיב על התוכנית ומשמעויותיה. הכנס ייחתם בהרצאתו של ד"ר ג'רלד קנזק מאוניברסיטת צפון טקסס, אשר תועבר בוידאו-קונפרנס, ישירות מטקסס ארה"ב.